Nordjyllands Politi havde fredag eftermiddag mere end almindeligt travlt, da de nordjyske bilister begav sig ud i den sidste myldretidstrafik inden weekenden. På bare 30 minutter gik der nemlig alarm på ikke mindre end fire forskellige færdselsuheld, lige fra Hobro til Hjørring. Det fortæller vagtchef ved Nordjyllands Politi, Poul Fastergaard. - Vi havde lige en halv time, hvor der var lidt kaos med alle de uheld. Heldigvis drejede det sig om mindre uheld uden store personskader, men mest materielle skader, siger Poul Fastergaard. Det første uheld skete på E45 ved Svenstrup klokken 14.25, hvor tre biler blev del af et harmonikasammenstød. Ifølge vagtchefen skyldtes det dels tæt og langsom trafik, som fik den forreste af de tre bilister til at sænke farten, og dels den lave eftermiddagssol, som snød de to, der kom bagefter. Ingen af de involverede kom til skade, men uheldet gav lidt kø på motorvejen, mens beredskabet fik rykket op. Rullede rundt med bil Det andet uheld skete bare fem minutter senere i Hjørring. Her var en bil kørt galt mellem to rundkørsler på Frederikshavnvej, og da en bilist, som kom kørende i modsatte retning, bremsede for at se uheldet, kørte en medtrafikant op i ham bagfra. Vagtchef Poul Fastergaard fortæller, at to personer blev kørt til tjek på sygehuset. Fire minutter senere - klokken 14.34 - var den også gal på Tårupvej ved Nibe. Her kørte en 29-årig kvinde ud i rabatten på en sådan måde, at bilen endte med at rulle rundt. - Heldigvis slap kvinden billigt. Hun kunne selv kravle ud af bilen, så det var udelukkende materielle skader, siger vagtchef Poul Fastergaard. Det sidste af de fire uheld skete klokken 15.11 på motorvej E45 ved Hobro Nord. En 43-årig mand klarede egenhændigt at køre i grøften i sydgående retning, så der blev tilkaldt både politi og ambulance. Manden viste sig at være fuld, og derfor måtte han med patruljen en tur på sygehuset for at få taget en blodprøve. Uheldet gav lidt oprydningsarbejde og kiggekø.

Referat:
Fire uheld i myldretidstrafikken fredag eftermiddag gav heldigvis kun materielle skader.